Үҙенең магазинын асыу тураһында хыялланып, ул Стокгольмда тегенсегә уҡый.  1848 йылда торлаҡҡа эйә булмай, Мёллер тигән ниндәйҙер  ир-аттың йортонан фатир ала. Ләкин Мёллер уны үҙенең аҫрамаһы итергә уйлаған, ә инде ул баш тартҡас көсләргә маташа, һуңынан туҡмай һәм бикләп ҡуя.  Ҡасып китә алғандан һуң, Софи табип Юхан Брисманда туҡмалыуын раҫлай һәм уның тәҡдиме буйынса полицияға мөрәжәғәт итә. Был ҡатын-ҡыҙ дәғүәсе булған  көсләргә маташыу буйынса    ошондай  суд процесы беренсе тапҡыр үтә, сөнки башҡа осраҡтарҙа ҡорбан ғәҙәттә үҙен ғәйепле тип таный, һәм был  матбуғаттың, шул иҫәптән  Aftonbladet һәм Stockholms Dagblad  иғтибарын йәлеп итә. Судта Софины аҡылдан яҙған тип күрһәтергә  һәм ялғанда ғәйепләргә маташалар, ләкин суд, медицина һығымтаһын һәм Брисмандың күрһәтмәләрен иғтибарға алып, Софи яҡлы була һәм Мёллерҙы штрафҡа хөкөм итә.  Шуға ҡарамаҫтан,  Софиға йәмәғәт фекере ҡаршы булып сыға: унан көләләр, матбуғатта мыҫҡыл итәләр, һәм хатта тиҫтә йыл үткәс тә уны насар итеп телгә алалар.